שמואל רודנסקי

שמואל (שמוליק) "מוּלה" רוֹדֶנְסקי (10 בדצמבר 1902 – 18 ביולי 1989) היה שחקן קולנוע ותיאטרון ישראלי בתקופת היישוב ובימי המדינה, חתן פרס ישראל. רודנסקי התבלט בהיותו גדל גוף ובעל קול רועם, שהיטיב לשחק דמויות עממיות ומלאות חיים. כמו כן היה ידוע בחיבתו הרבה לאוכל ולטיפה המרה. שמואל רודנסקי נולד לגיטה ולראובן בסמרגון בשנת 1902. במהלך מלחמת העולם הראשונה נמלט לאוקראינה, משם גורש בשנות המהפכה הרוסית. הוא הגיע לפולין, שם השיג דרכון פולני מזויף, עמו נכנס לגרמניה והגיע להמבורג. בשנת 1924 עלה לארץ ישראל. תחילה התפרנס מעבודה כפועל בפרדסים ובסלילת כבישים. שיחק בתיאטרון הארץ ישראלי (התא"י) ולאחר מכן בתיאטרונים הסאטיריים הקומקום והמטאטא. הוריו נספו בשואה בטבח פונאר. בשנת 1948 התקבל לתיאטרון הבימה (לאחר ששנים רבות לא התקבל אליו) ובמשך עשרות שנים מילא בו תפקידים רבים. בשנת 1965 הושאל רודנסקי מהבימה למלא את תפקיד טוביה החולב בהצגת "כנר על הגג" בהפקתו של גיורא גודיק, במקביל ולסירוגין עם בומבה צור שמילא את אותו התפקיד. רודנסקי זכה להצלחה גדולה בתפקיד זה והמשיך למלא אותו אחר כך בהופעות בגרמניה ובשווייץ. משנות השישים ואילך הופיע רודנסקי ביחד עם שמואל סגל ושמוליק עצמון בהרכב בשם "שלושת השמוליקים", בהקראות מסיפורי שלום עליכם בעברית וביידיש. כמו כן זכור רודנסקי מן המערכון של אפרים קישון "בניין ההסתדרות" בו שיחק לצד סגל. רודנסקי הרבה להופיע בסדרת תסכיתי הרדיו של קול ישראל "המסך עולה" בשנות החמישים והשישים. הוא התפרסם כנח שמחון בסדרת התסכיתים הפופולרית "משפחת שמחון", ששודרה בגלי צה"ל בשנות השישים. כל פרק נפתח בקולו העמוק השואל: "אין אוכל? בא דואר? נאוה בבית?", פתיחה שהפכה למותג של התקופה. בתסכית שיחקה את אשתו של רודנסקי השחקנית ניורה שיין, שהייתה אשתו גם מחוץ לעולם התיאטרון. לשניים לא היו ילדים. רודנסקי קבע ביתו ברחוב רחל בתל אביב. במקביל לקריירה שלו בתיאטרון פיתח רודנסקי גם קריירה קולנועית. כבר בשנת 1935 הופיע בסרט הקולנוע העברי "זאת היא הארץ". משנות ה-50 ואילך הופיע רודנסקי בסרטי קולנוע ישראליים רבים ובהם "מעשה במונית" משנת 1956, "שני קוני למל" (1966), "טוביה ושבע בנותיו" (1968), "כץ וקרסו" (1971) ו"מבצע יונתן" (1977). כן הופיע רודנסקי במספר סרטים לועזיים, בהם "תיק אודסה" מ-1974, לפי ספרו של פרדריק פורסיית', בו גילם את דמותו של שמעון ויזנטל. תפקידו האחרון בקולנוע היה בסרט הפולחן "אלכס חולה אהבה" מ-1986, בתור הרב של אלכס. רודנסקי הוכתר כחתן פרס ישראל לתיאטרון בשנת 1984. בשנת 1982 הוענק לו התואר יקיר העיר תל אביב-יפו. בשנת 1986 לקה רודנסקי בהתקף לב ראשון. לאחר שהחלים ממנו החליט לחזור לבמה ביחד עם "שלושת השמוליקים" ולחדש את הצגתם על כתבי שלום עליכם. בכתבת טלוויזיה שנעשתה עליו עם חזרתו לבמה אמר רודנסקי: "יש שחקנים שאומרים שחלומם הגדול הוא למות על הבמה, אני מעדיף לשחק על הבמה ולמות במיטה, בבית!". בליל ה-18 ביולי 1989, לאחר שסיים להשתתף בהצגה שנערכה במרתפי תיאטרון הבימה ובשעה שעלה במדרגות התיאטרון לעבר האולם המרכזי לשם השתתפות בהצגה אחרת, לקה רודנסקי בהתקף לב שני, ובכך מצא את מותו בגיל 86. הוא נקבר בבית העלמין קריית שאול בתל אביב. בשיר הפופולרי "החופש בבית הבראה" מוזכר רודנסקי בשורה: "רודנסקי מציג כאן לא רע". זאת היא הארץ (1935) מעשה במונית (1956) רק בלירה (1963) האתמול של המחר (1964) סאלח שבתי (1964) שבת המלכה (1965) רק לא בשבת (1965) שני קוני למל (1966) טוביה ושבע בנותיו (1968) Heintje - Mein bester Freund ‏ (1970) כץ וקרסו (1971) שוד הטלפונים הגדול (1972) סקורפיו (1973) Scorpio תיק אודסה (1974) The Odessa File Moses the Lawgiver ‏ (1975) המכירה הכללית (1976) הרשלה (1977) דודה קלרה (1977) מבצע יונתן (1977) Der Gehilfe ‏ (1978) סילאס (1981) Silas אלכס חולה אהבה (1986) שלמה בר-שביט, "אופטימיזם, מילה אחת, אופטימיזם" (ריאיון עם שמואל רודנסקי), במה: רבעון לדרמה, 109–110 (1987), 60–64. מדיה וקבצים בנושא שמואל רודנסקי בוויקישיתוף שמואל רודנסקי, במיזם "אישים" לתיעוד היצירה הישראלית שמואל רודנסקי, במסד הנתונים הקולנועיים IMDb (באנגלית) שמואל רודנסקי, באתר "אידיבי", מאגר הידע העברי לקולנוע ישראלי ועולמי שמואל רודנסקי, באתר ספר הקולנוע הישראלי שמואל רודנסקי, באתר AllMovie (באנגלית) שמואל רודנסקי, בתוך: שמעון לב-ארי, "מדריך 100 שנה לתיאטרון העברי", באתר החוג לתיאטרון של אוניברסיטת תל אביב שמואל רודנסקי, במסד הנתונים הקולנועיים KinoPoisk (ברוסית) שמואל רודנסקי, באתר שירונט שמואל רודנסקי, באתר MusicBrainz (באנגלית) שמואל רודנסקי, באתר Discogs (באנגלית) שמואל רודנסקי, דף שער בספרייה הלאומית שמואל רודנסקי, באתר MOOMA (בארכיון האינטרנט) פרטים על שמואל רונסקי בארכיון שמוליק עצמון-וירצר, בספרייה הלאומית מידע על שמואל רודנסקי בקטלוג הספרייה הלאומית שמואל רודנסקי באתר "סטריאו ומונו" שמואל רודנסקי, בתוך: שמעון לב-ארי, "מדריך 100 שנה לתיאטרון העברי", באתר החוג לתיאטרון של אוניברסיטת תל אביב מילים לשירים של שמואל רודנסקי, באתר "שירונט" מערכון ההסתדרות עם שמוליק סגל באתר YouTube [1=https://www.munzinger.de/search/go/document.jsp?id=00000012400]